LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS SUĖMIMO VYKDYMO ĮSTATYMO NR. I-1175 45 STRAIPSNIO PAKEITIMO ĮSTATYMO PROJEKTO

2019-10-21 Nr. XIIIP-4050

Vilnius

Įvertinę projektą dėl jo atitikties Konstitucijai, įstatymams, Europos Sąjungos teisės aktams ir teisės technikos taisyklėms, teikiame šias pastabas:

Projekto 1 straipsniu keičiamo Suėmimo vykdymo įstatymo 45 straipsnio 4 dalyje, derinant su projekto 2 straipsnio 2 dalies nuostatomis, prieš žodį „priima“ įrašytinas žodis „paskyrimo“.

Kadangi projekto 1 straipsniu keičiamo įstatymo 45 straipsnio 2 dalyje yra nurodyta, kad pirminio lygio ambulatorinės asmens sveikatos priežiūros paslaugos teikiamos tardymo izoliatorių patalpose, siekiant teisinio aiškumo bei tarpusavyje derinant projekto nuostatas, projekto 1 straipsniu keičiamo įstatymo 45 straipsnio 5 dalyje taip pat reikėtų patikslinti, kur yra teikiamos antrinio lygio asmens sveikatos priežiūros paslaugos, kurias teikia laisvės atėmimo vietų ligoninės.

Projekto 1 straipsniu keičiamo įstatymo 45 straipsnio 4 dalyje siūloma nustatyti, kad tuo atveju, kai laisvės atėmimo vietų ligoninė arba tardymo izoliatorių asmens sveikatos priežiūros padaliniai dėl objektyvių priežasčių negali užtikrinti pirminio lygio ambulatorinių asmens sveikatos priežiūros paslaugų teikimo suimtiesiems, šias paslaugas pagal sudarytas sutartis tardymo izoliatorių patalpose privalo užtikrinti tos savivaldybės, kurios teritorijoje veikia tardymo izoliatorius, pirminio lygio ambulatorines asmens sveikatos priežiūros paslaugas teikianti asmens sveikatos priežiūros įstaiga. Vertinant šią nuostatą, būtina atkreipti dėmesį į kelius aspektus. Pirma, šios normos nuostatos yra nelogiškos ir iš dalies prieštaraujančios tarpusavyje. Pažymėtina, kad pats reguliavimas, nustatantis, kad paslaugos būtų teikiamos sutarčių tarp tardymo izoliatorių ir asmens sveikatos priežiūros įstaigų pagrindu suponuoja, kad paslaugos būtų teikiamos sutartinai, t.y. savanorišku asmens sveikatos priežiūros įstaigos apsisprendimu ir sutikimu teikti šias paslaugas tardymo izoliatorių patalpose. Toks reguliavimas yra suprantamas, nes asmens sveikatos priežiūros specialistų, kurių darbo vieta yra savivaldybės asmens sveikatos priežiūros įstaiga, nenoras vykti į tardymo izoliatorių patalpas, kuriose yra nustatytas specialus režimas, būtų suprantamas. Atsižvelgiant į tai, pati formuluotė, numatanti, kad savivaldybių asmens sveikatos priežiūros įstaigos „privalo užtikrinti“ suimtųjų asmens sveikatos priežiūrą tardymo izoliatorių patalpose, yra teisiškai ydinga. Manome, kad įstatyme turėtų būti tiesiog nustatyta, kad savivaldybių asmens sveikatos priežiūros įstaigos, sudariusios sutartį su tardymo izoliatoriais, užtikrina suimtųjų asmens sveikatos priežiūrą tardymo izoliatorių patalpose. Atitinkami reikėtų atsisakyti nuostatos, nustatančios savivaldybių tarybos teisę imperatyviai įpareigoti savivaldybės asmens sveikatos priežiūros įstaigą teikti tokias paslaugas. Antra, svarstytina, ar projekte neturėtų būti įtvirtintas reguliavimas, numatantis tuos atvejus, kai jokia savivaldybės asmens sveikatos priežiūros įstaiga nesutinka sutartiniu pagrindu teikti asmens sveikatos priežiūros paslaugų tardymo izoliatorių patalpose, t.y. svarstytina, ar neturėtų būti numatyta, kad tokiu atveju pati valstybė per valstybės asmens sveikatos priežiūros įstaigas būtų įpareigota vykdyti šią funkciją.

Projekto 2 straipsnio 1 dalyje yra nustatyta, kad šis įstatymas, išskyrus šio straipsnio 3 dalį, įsigalioja 2020 m. sausio 1 d. Tuo tarpu, projekto 2 straipsnio 2 dalyje nustatytas 3 mėnesių laikotarpis po įstatymo įsigaliojimo, per kurį savivaldybės, kurios teritorijoje veikia tardymo izoliatorius, taryba, privalo paskirti konkrečią pirminio lygio ambulatorines asmens sveikatos priežiūros paslaugas teiksiančią sveikatos priežiūros įstaigą, kuri užtikrins asmens sveikatos priežiūros paslaugas suimtiesiems, o šios sveikatos priežiūros įstaigos vadovas su laisvės atėmimo vietų ligonine arba su pataisos įstaiga, kurioje įsteigtas asmens sveikatos priežiūros padalinys, sudaryti atitinkamą sutartį. Šios nuostatos svarstytinos dėl kelių priežasčių.

Pirma, abejotina, ar tikslinga nustatyti 3 mėnesių terminą po įstatymo įsigaliojimo sveikatos priežiūros įstaigos paskyrimui ir sutarties sudarymui, kai realiai įstatymo nuostatos, jam įsigaliojus, nebus taikomos tuos 3 mėnesius. Vadovaujantis teisės technikos taisyklėmis, priimant įstatymą turi būti numatytas toks įstatymo įsigaliojimo terminas, per kurį būtų įmanoma priimti įgyvendinamuosius teisės aktus. Siūlytina šiuo atveju nustatyti vėlesnį įstatymo įsigaliojimo terminą arba pavesti savivaldybių taryboms paskirti atitinkamas sveikatos priežiūros įstaigas ir šių įstaigų vadovams sudaryti atitinkamas sutartis iki įstatymo įsigaliojimo.

Antra, kadangi projekto 2 straipsnio 1 dalyje nurodytas tikslus terminas, projekto 2 straipsnio 2 dalyje nurodytas terminas taip pat turi būti išreikštas tikslia data – vietoj žodžių „per tris mėnesius nuo šio įstatymo įsigaliojimo“ įrašant žodžius „iki 2020 m. balandžio 1 d.“

Trečia, projekto 2 straipsnio 2 dalyje vietoj žodžių „savivaldybės, kurios teritorijoje veikia tardymo izoliatorius, taryba“ įrašytini žodžiai „savivaldybių, kurių teritorijoje veikia tardymo izoliatoriai, tarybos“, vietoj žodžių „privalo paskirti“ įrašytinas žodis „paskiria“, vietoj žodžių „šios sveikatos priežiūros vadovas“ įrašytini žodžiai „šių sveikatos priežiūros įstaigų vadovai“, vietoj žodžių „pataisos įstaiga, kurioje“ įrašytini žodžiai „tardymo izoliatoriumi, kuriame“, vietoj žodžio „sudaryti“ įrašytinas žodis „sudaro“, po skaičiaus „1“ įrašytini žodžiai „straipsniu keičiamo Lietuvos Respublikos suėmimo vykdymo įstatymo 45“, o vietoj skaičiaus „3“ įrašytinas skaičius „4“.

Svarstytina, ar projekto 2 straipsnyje, reglamentuojančiame įstatymo įgyvendinimą, neturėtų būti nurodytas subjektas, įgaliotas nustatyti arčiausiai prie tardymo izoliatorių esančias valstybės asmens sveikatos priežiūros įstaigas, kuriose būtų teikiamos antrinio ir tretinio lygio asmens sveikatos priežiūros paslaugos suimtiesiems.

Departamento direktorius	Andrius Kabišaitis

J. Jarmakovič, tel. (8 5) 239 6055, el. p. jelena.jarmakovic@lrs.lt

E. Mušinskis, tel. (8 5) 239 6356, el. p. edvinas.musinskis@lrs.lt